**Informatīvais ziņojums**

**par 2012.gada 19.jūlija neformālajā Eiropas Savienības Konkurētspējas ministru padomē izskatītajiem jautājumiem**

**1. Neformālās Konkurētspējas ministru padomes sanāksmes darba kārtība**

2012.gada 19.jūlijā Kipras Prezidentūras ietvaros Nikosijā tika organizēta neformālā Eiropas Savienības (turpmāk – ES) Konkurētspējas ministru padomes sanāksme (turpmāk - sanāksme), kurā notika diskusijas par uzņēmējdarbības lomu ekonomiskās izaugsmes sekmēšanā, īpašu uzmanību pievēršot mazajiem un vidējiem uzņēmumiem (turpmāk – MVU).

Sanāksmes laikā notika plenārsesija, kuras laikā ES valstu ministri vai to deleģētās personas apmainījās ar viedokļiem par šādiem uzņēmējdarbības attīstībai nozīmīgiem jautājumiem:

* inovācijas kā dzinējspēks uzņēmējdarbības attīstībā;
* otrās iespējas politika – uzņēmējdarbības saglabāšana, laicīgi pārstrukturizējot uzņēmumus un sniedzot otro iespēju neveiksmi cietušajiem godīgajiem uzņēmējiem;
* izglītība uzņēmējdarbībā kā risinājums jauniešu bezdarba mazināšanai;
* neizmantoto talantu aktivitātes veicināšana – sieviešu uzņēmējdarbības stiprināšana.

Padomes sanāksmes otrajā daļā norisinājās atsevišķas darba sesijas minētajos četros jautājumu blokos, kas balstījās uz Prezidentūras piedāvātajiem diskusiju materiāliem. Latvijas delegācija piedalījās sesijā – *Inovācija kā uzņēmējdarbības dzinējspēks.* Padomes trešajā daļā prezentētie paralēlajās darba sesijās paustie viedokļi kļūs par pamatu turpmāku Padomes secinājumu izstrādei rudenī.

* 1. **Uzņēmējdarbības loma ekonomiskās izaugsmes sekmēšanā**

*Plenārsesijas jautājumu loks:*

Plenārsesijas diskusijā dalībnieki tika aicināti atbildēt uz sekojošiem jautājumiem:

1. Kā uzņēmējdarbība var ietekmēt ekonomikas atlabšanu īstermiņā un veicināt „Eiropa 2020” stratēģijas noteikto mērķu sasniegšanu par gudru, ilgtspējīgu un iekļaujošu izaugsmi, nodrošinot kvalitatīvu darbu un labākus dzīves kvalitātes apstākļus?
2. Ievērojot uzņēmējdarbības lomu ekonomikas izaugsmē, kādi ir galvenie izaicinājumi, lai atraisītu uzņēmējdarbības potenciālu?
3. Kādi raksturlielumi ietekmē uzņēmējdarbības attīstību? Kādi vēl pasākumi būtu nepieciešami, lai atraisītu inovāciju jebkurā no uzņēmējdarbības cikliem?
4. Ņemot vērā tādus apstākļus kā vājā ekonomikas attīstība un nedrošība, ko rada lielais bezdarba līmenis, kā var veicināt godprātīgo bankrotējušo uzņēmēju atgriešanos ekonomiskajā aktivitātē?
5. Cik liela nozīme ir uzņēmējdarbībai jauniešu bezdarba mazināšanā? Kāda loma ir izglītībai uzņēmējdarbības kultūras veicināšanā? Kāda loma šajā procesā ir ES?
6. MVU ir virzīts kā ekonomikas dzinējspēks visu ES līmeņa iniciatīvu un politisko dokumentu ietvaros. Vai nepieciešams pastiprināts atbalsts uzņēmējdarbības uzsākšanai? Kādi īpaši pasākumi ir ieviešami?
7. Kādi ir galvenie apstākļi, kas neļauj atraisīties uzņēmējprasmēm starp tādām sabiedrības kategorijām kā sievietes un migranti? Kā tos pārvarēt?

***Latvijas nostāja:***

Pirmkārt, labvēlīga uzņēmējdarbības vide veicina ekonomisko aktivitāti, motivējot iedzīvotājus dibināt uzņēmumus un piesaistot ārvalstu tiešās investīcijas, kas sekmē arī nodarbinātību. Otrkārt, ar labvēlīgu uzņēmējdarbības vidi vien var nepietikt, ja iedzīvotājos nav attīstītas uzņēmējspējas, tāpēc liela uzmanība ir jāpievērš uzņēmējspēju attīstībai visu līmeņu izglītībā. Treškārt, ES dalībvalstis pašreizējos darba tirgus trūkumus (piemēram, speciālistu pārpalikums vienā nozarē un trūkums citā) var pārvērst par iespējām, proti, pastiprinot mūžizglītības sistēmu, kas palīdzētu cilvēkiem apgūt darba tirgum nepieciešamās prasmes un kompetences. Neapšaubāmi uzņēmējspēju attīstībai jābūt iesakņotai arī mūžizglītības sistēmā. Ceturtkārt, ir jāveicina reformas izglītības sistēmā, piedāvājot iedzīvotājiem starpdisciplinārās izglītības programmas, kas paplašinās to iespējas integrēties darba tirgū. Šo četru apsvērumu īstenošana ļautu palīdzēt sasniegt „Eiropa 2020” stratēģijas mērķus attiecībā uz nodarbinātībā un izglītībā iesaistīto cilvēku skaita palielināšanu un nabadzības mazināšanu.

Uzņēmējdarbības vides kvalitāte ir viens no nozīmīgākajiem elementiem tautsaimniecības konkurētspējas paaugstināšanai – jo labākus apstākļus valsts spēj radīt uzņēmējiem, jo lielākas investīcijas var sagaidīt tautsaimniecībā, kas savukārt nozīmē jaunu darba vietu rašanos un labklājības pieaugumu iedzīvotājiem.

**Latvijas jau iepriekš paustās prioritātes** uzņēmējdarbības konkurētspējas veicināšanā ir **uzņēmējdarbības regulējuma pilnveidošana un finanšu pieejamības MVU nodrošināšana**.

Lai gan būtiski soļi ir sperti ES līmeņa un dalībvalstu uzņēmējdarbības regulējuma sakārtošanā, **Latvija uzskata, ka ir jāturpina darbs pie administratīvo procedūru sakārtošanas un vienkāršošanas. Turklāt tas ir veicams „lietpratīgi**”, t.i., ne tikai veicinot normatīvo aktu vienkāršošanu, bet arī veidojot uzņēmējiem un iedzīvotājiem atvērtu, modernu publisko pārvaldi, kas balstīta uz vienas pieturas aģentūras principa īstenošanu un e-risinājumu kapacitātes stiprināšanu un pilnveidošanu.

**Latvija apzinās Kipras prezidentūras aktualizētās otrās iespējas politikas nozīmīgumu.** Ir vispārēji atzīts, ka īpaši uzņēmumu restrukturizācija sniedz finanšu grūtībās nonākušiem uzņēmumiem iespēju turpināt savu darbību un veiksmīgi pārdzīvot grūtus laikus, kā arī finanšu iestādēm un citiem kreditoriem – samazināt zaudējumus, tādējādi kopumā dodot iespēju izvairīties no negatīvās sociālās un ekonomiskās ietekmes, ko rada uzņēmumu bankrots. Būtiska ir iespēja grūtības nonākušam uzņēmējam tiesiskā kārtā laicīgi izvairīties no maksātnespējas, vienlaikus ļaujot turpināt komercdarbību gan savās, gan visas tautsaimniecības interesēs.

Otrās iespējas politika uzņēmējdarbībā var padarīt neveiksmīgu biznesu par veiksmīgu, jo uzņēmējs, balstoties uz savu negatīvo iepriekšējo pieredzi, tālākajā darbībā vairs neatkārtotu iepriekš pieļautās kļūdas. Otrās iespējas politika padara uzņēmējdarbības vidi elastīgāku, dinamiskāku, konkurētspējīgāku, veicina konkurenci tirgos, kas ir ārkārtīgi svarīgi gan jebkuras ES dalībvalsts tautsaimniecības attīstībai, gan ES vienotā tirgus attīstībai kopumā. Jāmaina Eiropā valdošais uzskats, ka, ja uzņēmējs vienreiz ir bankrotējis, tad viņš ir „neveiksminieks”. Amerikas Savienotajās Valstīs par normu tiek uzskatīts, ka veiksmīgs bizness ar pirmo reizi nerodas.

Ievērojot otrās iespējas politikas nozīmīgumu, Latvijā ir ieviests jauns maksātnespējas regulējums, kas paredz gan uzņēmēju restrukturizāciju, gan tiesiskās aizsardzības procesu, gan vienkāršotu un ātru maksātnespējas procesu. Pēc provizoriskajām aplēsēm jaunais regulējums jau šobrīd uz pusi samazina grūtībās nonākušu uzņēmēju maksātnespējas procesu laiku, t.i. – no 3 uz 1,5 gadu. Līdz ar to **Latvija pauž atbalstu Prezidentūras izteiktajai iniciatīvai saīsināt maksātnespējas termiņus līdz 3 gadiem līdz 2013.gadam**, kas nebūt nav ambiciozs mērķis, bet vitāli nepieciešams uzņēmējdarbības sakārtošanai.

Latvija piekrīt darba dokumentos paustajai nostājai, ka **uzņēmējdarbības aktivitātes sekmēšanā svarīga ir izglītības loma**. Ir būtiski veicināt sabiedrības, tostarp arī sociāli neaizsargāto sabiedrības daļu (jauniešu, bezdarbnieku, sieviešu, bankrotējušu uzņēmēju u.c.), **vēlmi iesaistīties uzņēmējdarbībā, motivēt to uzdrīkstēties realizēt jaunas idejas**. Arī Latvijā ir virkne aktivitāšu uzņēmējdarbības kultūras veidošanai. Tiek īstenotas un ieviestas sekojošas programmas un projekti: Motivācijas programma (LIAA), 13 biedrības „LĪDERE” mentoringa programmas, pilotprojekts „Karjeras koučings un mentorings”, programma „Atbalsts pašnodarbinātības un uzņēmējdarbības uzsākšanai”. Tāpat pasākumus uzņēmējdarbības uzsākšanas atbalstam bezdarbniekiem sniedz Nodarbinātības valsts aģentūra, gan piešķirot grantus, gan sniedzot apmācību iespējas. „Eiropa 2020” stratēģijas ietvaros uzsāktās iniciatīvas „Jaunatne kustībā” mērķa – risināt problēmas, ar kurām sastopas jaunieši, un palīdzēt jauniešiem gūt sekmes uz zināšanām balstītā ekonomikā – īstenošanai būtiski ir turpināt kopīgu rīcību Eiropas līmenī, paredzot problēmu risināšanai nepieciešamo finansiālo atbalstu.

Ir jāturpina strādāt pie prakšu kvalitātes paaugstināšanas un apstākļu radīšanas, kas **motivētu uzņēmējus veidot un piedāvāt kvalitatīvas prakses vietas savos uzņēmumos** profesionālo izglītību apgūstošajiem audzēkņiem. Svarīgs ir arī šādu prakšu regulējums, kritēriji prakšu sniedzējiem un praktikantu darba tiesiskā aizsardzība, lai praktikanti tiešām gūtu papildus zināšanas, un netiktu radīti darba tirgu deformējoši efekti, tajā skaitā slēpjot normālas darba tiesiskās attiecības, kā arī nelabvēlīgi ietekmējot konkurenci. Vienlaikus svarīgi ir atbalstīt dalībvalstu centienus darbaspēka mobilitātes un izglītības prasmju līmeņa paaugstināšanas jomā, t.sk., lai veidotu tādu uzņēmējdarbības vidi, kas veicina jaunu uzņēmumu veidošanos un attīstību, tostarp risinot vietējo jauniešu nodarbinātības jautājumu.

Uzņēmējdarbības aktivitātes veicināšanas procesā Latvija īpašu nozīmi piešķir finanšu atbalsta pieejamībai. **Atbilstošiem instrumentiem ir jābūt pieejamiem visos uzņēmējdarbības posmos** – gan apmācību biznesa uzsācējiem, mikro un mazajiem uzņēmumiem, gan biznesa inkubatora programmu veidā, gan arī mikrokredītu un starta kapitāla formā. MVU, jo īpaši inovatīvi MVU, saskaras ar finanšu resursu pieejamības problēmām to izaugsmes un attīstības fāzēs. Šāda veida problēmas praktiski ir saistītas ar privātā finanšu sektora nevēlēšanos sniegt finansējumu nepietiekama nodrošinājuma vai kredītvēstures dēļ, kā arī projekta augsta riska potenciāla dēļ. Tuvojoties jaunajam ES fondu plānošanas periodam, **Latvija ar īpašu uzmanību aicina ES institūcijas izvērtēt intervences instrumentus uzņēmējdarbības īstenošanai un izaugsmei**.

Latvija atzinīgi vērtē tādas ES līmeņa programmas, kā Konkurētspējas un inovāciju programma (CIP), 7.Ietvara programma, Uzņēmumu konkurētspējas un mazo un vidējo uzņēmumu programma 2014.-2020.gadam (COSME) un Horizonts 2020 – tā ir lieliska iespēja atbalstīt MVU pētniecības, inovācijas un internacionalizācijas aktivitātes. ES līmeņa un dalībvalstu institūcijām jāpieliek visas pūles administratīvo šķēršļu mazināšanā, lai padarītu šīs programmas pievilcīgākas MVU, sniedzot iespēju visiem uzņēmējiem piedalīties ES līmeņa programmās.

* 1. **Inovācija kā uzņēmējdarbības dzinējspēks**

*Darba sesijas jautājumu loks:*

Kipras prezidentūra kā vienu no paralēlo darba grupu tematiem izvirzīja jautājumu **par inovāciju un tās nozīmību ES labklājības un nodarbinātības sekmēšanā**, uzsverot nepieciešamību radīt vidi, kurā uzņēmumiem, jo īpaši MVU, tiek radīti apstākļi izaugsmei un inovatīvu ideju pārvēršanai tirgū pieprasītos produktos un pakalpojumos.

Diskusija par inovācijas jautājumiem balstījās uz Kipras prezidentūras iepriekš izplatīto informatīvo materiālu. Dokumentu pamatā bija trīs galvenie jautājumi: 1) Kādas ir galvenās prioritātes rīcībai konkrētajā jomā? 2) Kādi ir galvenie izaicinājumi, kas jārisina, lai panāktu būtiskāku progresu? 3) Kādi būtu nākamie veicamie soļi?

Prezidentūra savā diskusiju dokumentā uzsver, ka Eiropas politikas veidotājiem jāieņem aktīvāka loma efektīva inovācijas atbalsta nodrošināšanā, inovatīvas uzņēmējdarbības veicināšanā un inovatīvai uzņēmējdarbībai labvēlīgas vides radīšanā. Tādēļ politikām ir jāietver plaša un stratēģiska pieeja inovācijai, kur uzsvars tiek likts uz sešiem galvenajiem politikas mērķiem:

* *Pieprasījuma pēc inovatīvām precēm un pakalpojumiem iekšējā tirgū radīšana*. Valsts politikai jārada tādi labvēlīgi tirgus nosacījumi gan privātajā, gan valsts sektorā, kas stimulē pieprasījumu pēc inovācijas. Pieprasījuma inovācijas politiku ietvaros jāizmanto iespējas, ko var sniegt publiskais un privātais iepirkums, regulējums, standartizācija un gala lietotāja iesaistīšana.
* *Inovatīvas vides radīšana uzņēmumu izaugsmei, novēršot sadarbības plaisu starp izglītības, pētniecības un uzņēmējdarbības sektoriem*. Klasteri nodrošina uzņēmumiem augsni attīstībai, piedāvājot tiešu sadarbību ar citiem uzņēmumiem, investoriem, izglītības iestādēm un pētniecības centriem. Augsto tehnoloģiju uzņēmumi attīstās straujāk, ja tiem pieejama efektīva inovācijas atbalsta infrastruktūra. Agrīnā stadijā inovatīvu uzņēmumu attīstībai ir svarīgi biznesa inkubatori un tehnoloģiju parki. Īpaši zinātnes un tehnoloģiju parki sniedz nepieciešamo atbalstu tehnoloģiski ietilpīgu uzņēmumu radīšanai, izaugsmei un internacionalizācijai.
* *Inovācijas finanšu mehānismu sekmēšana*. Jauniem, inovatīviem uzņēmumiem visās to attīstības fāzēs būtisks ir jautājums par piekļuvi finansējumam. Privātās finanšu institūcijas nelabprāt investē jaunos inovatīvos uzņēmumos pirms sēklas un sēklas stadijā, jo šajā posmā šie uzņēmumi lielākoties nav pietekami ienesīgi. Tādējādi nozīmīgi ir publiskie pasākumi inovatīvu projektu finansēšanai. Uzņēmējdarbības izaugsmes sekmēšanai svarīgas gan subsīdijas, garantiju shēmas un subordinēti aizdevumi, gan nepieciešamība pastiprināt rīcības, lai uzlabotu pieejamību riska kapitāla un „biznesa eņģeļu” finansējumam. Valdībām būtu jāveicina nacionālo „biznesa eņģeļu” tīklu attīstība un to saites ar pētniecības institūcijām, kā arī jāsekmē riska kapitāla uzņēmumu iesaiste agrīnās stadijas finansējuma nodrošināšanā. Ir pierādījies, ka uzņēmumi ar ilgtermiņa riska kapitāla ieguldītājiem ir sekmīgāki par tiem, kuriem jāpaļaujas uz īstermiņa banku finansējumu. Tomēr vidējais Eiropas riska kapitāla fonds ir neliels un tālu no apmēra, kas nepieciešams, lai veiktu nozīmīgus kapitāla ieguldījumus individuāliem uzņēmumiem.
* *Novatoru spēju palielināšana mazināt neveiksmes un palielināt izdošanās gadījumus*. Inovācijas attīstīšana saistās ar augstu risku. Pētījumi liecina, ka vairāk kā 50% inovācijas piedzīvo neveiksmi ne tikai MVU vidū. Vienlaikus ir pierādījumi, ka Eiropā uzņēmumu vadītājiem un menedžeriem ir zemas uzņēmējdarbības vadības prasmes. Tomēr Eiropā ir pieejamas plašas zināšanas par faktoriem un nosacījumiem sekmīgai inovācijas attīstībai uzņēmējdarbībā. Ir jāizmanto pieejamās akadēmiskās zināšanas un prasmes, gan praktiskā tehniskā ekspertīze veiksmīgai inovācijas attīstībai. Plašāk jāpielieto sociālo zinātņu (patērētāju psiholoģija, tirgus izpēte) sniegtās iespējas, lai izvairītos no kļūdām un identificētu veiksmīgākās biznesa idejas. Atdeve no investīcijām menedžmenta prasmēs varētu būt ļoti augsta. Svarīgas ir profesionālas novatoru apmācības un koučings, izmantojot uzņēmējdarbības centru, uzņēmējdarbības ideju konkursu vai mentoru sniegtās iespējas.
* *Inovācijas veicināšana un pētniecības un attīstības (turpmāk – P&A) rezultātu komercializācija*. Eiropā pieejamās zināšanas, tostarp pētniecības rezultāti, nepietiekamā apmērā tiek pārvērsti tirgū pieprasītos produktos un pakalpojumos. Politikas veidotājiem jāveicina pētniecības institūtu un universitāšu spēja P&A rezultātus pārvērst biznesa iespējās, atbalstot pētnieku centienus uzsākt un attīstīt inovatīvu uzņēmējdarbību, balstoties uz tiem pieejamajām tehnoloģiskajām zināšanām un pieredzi. Ir jārīkojas izlēmīgāk, lai Eiropā izveidotu izmaksu ziņā efektīvāku intelektuālā īpašuma aizsardzību un pārvaldību. ES patenta izveide šajā jomā būs nozīmīgs solis uz priekšu. Ir jāievieš stimuli, kas sekmētu uzņēmumu, izgudrotāju un pētniecības institūciju aktīvāku rīcību rūpnieciskā īpašuma tiesību nostiprināšanā un to sniegto iespēju izmantošanā.
* *Rūpniecības konkurētspējas uzlabošana jaunu darba vietu radīšanai*. Eiropas rūpniecībai ir jāuzlabo produktivitāte, jāspēj noturēt kvalificēts darba spēks un jāpiesaista jaunie absolventi. Inovācija darba vietā, kā arī dizains ir nozīmīgi elementi, lai uzlabotu uzņēmumu konkurētspēju. Tomēr inovācija darba vietā (darba apstākļu uzlabojumi, jauni vadības veidi utt.) netiek pietiekami plaši izmantota, jo uzņēmumiem, jo īpaši MVU pietrūkst zināšanu šo inovāciju ieviešanā un izmantošanā. Aktivitātes dizaina attīstības jomā ir nozīmīgas, lai attīstītu sarežģītākus, resursu efektīvākus produktus, kas nodrošina augstākus pārdošanas rādītājus.

***Latvijas nostāja:***

Inovācijai un inovatīvajai darbībai ir būtiska nozīme ES un dalībvalstu konkurētspējas stiprināšanā un jaunu darbu vietu radīšanā. Arī Latvijā inovācija ir izvirzīta kā būtisks tautsaimniecības attīstības pamats un prioritāte valsts konkurētspējai un produktivitātes paaugstināšanai visās jomās. ES un dalībvalstu līmenī nepieciešamība strādāt pie atvērta, radoša un inovatīva ietvara izveides, kas sekmē plašu inovācijas pielietošanu dažādās tās formās.

Viena no galvenajām prioritātēm veiksmīgai MVU attīstībai un to inovāciju kapacitātes vairošanai ir **pieejas finansējumam nodrošināšana**, jo īpaši agrīnās stadijas finansējumam un riska kapitālam. Tomēr MVU konkurētspēja un dzīvotspēja globālo procesu ietekmē ir atkarīga ne tikai no pieejamā atbalsta uzņēmumu veidošanās un inkubācijas stadijā, bet arī no uzņēmumu atbalsta tālākās attīstības stadijās. Arī nacionālajā līmenī Latvijas prioritāte inovācijas jomā ir uzņēmumu atbalstīšana to centienos ieguldīt inovācijā, atbalsts jauniem inovatīviem uzņēmumiem gan to izveides, gan tālākās attīstības stadijās.

Eiropas līmenī joprojām **jāuzlabo uzņēmumu, īpaši MVU, iekļaušanās tehnoloģiju pārneses procesos**, atbalstot sadarbības ar pētniecības sektoru aktivitātes, tādējādi veicinot pētniecisko izstrādņu komercializāciju, piedāvājot tirgū jaunas, pieprasītas tehnoloģijas, produktus vai pakalpojumus.

MVU, kas jau ir inovācijas jomā aktīvi, **jānodrošina iespēja vairot savu starptautisko kompetenci, attīstot sadarbības tīklus** un veicinot iesaistīšanos, piemēram, klasteru iniciatīvās ne tikai nacionālā, bet arī reģionālā līmenī.

Joprojām būtisks darbs jāiegulda **izpratnes veidošanā MVU par inovācijas lomu uzņēmuma konkurētspējas vairošanā**, uzsverot ne tikai produkta un tehnoloģiju inovācijas lomu, bet arī procesa, organizatorisko un marketinga inovāciju un lietotāja virzītu inovāciju nozīmi. Izpratne uzņēmumu vidū veidojama arī par intelektuālā īpašuma un tā aizsardzības lomu, kā arī dizaina un citām netehnoloģiskām inovācijām uzņēmuma konkurētspējas nodrošināšanai.

**Galvenie izaicinājumi** inovācijas jomā ir nepieciešamība radīt apstākļus, lai inovatīviem MVU tiktu nodrošināta vieglāka piekļuve agrīnās stadijas finansējumam. Šim nolūkam būtiski attīstīt Eiropas mēroga sēklas *(seed)* un riska *(venture)* kapitāla tirgu, kas atvieglotu arī ārvalstu investoru potenciālu ieguldīt riska kapitāla fondos jebkurā ES valstī. Šodien tas ir īpaši būtiski, kad Eiropas riska kapitāla nozare lielākoties ir atkarīga no publiskā finansējuma.

Izaicinājums ir arī valstu un reģionu kapacitātes attīstīšana īstenot **viedās specializācijas** (*smart specizalization*[[1]](#footnote-1)) principus, lai reģioniem un dalībvalstīm pavērtu iespējas iesaistīties zināšanu ekonomikas procesos un attīstīt salīdzinošās konkurētspējas priekšrocības.

Kā **būtiskākos nākamos soļus** Latvija redz nepieciešamību dalībvalstīm īstenot pārdomātas pētniecības, attīstības un inovācijas politikas, kas saskan arī ar ES kopīgajiem mērķiem, tostarp, „Eiropa 2020” stratēģijā noteiktajiem. Ir jāveido labāka sinerģija starp dalībvalstu un ES līmeņa īstenotajām politikām, tāpēc to izstrādes un īstenošanas procesos jāievēro pasākumi, kurus ievieš un plāno gan augstākā, gan zemākā līmenī. Piemēram, ES mēroga politikām jāievēro solidaritāte attiecībā uz dalībvalstīs īstenotajām politikām, bet dalībvalstīm jācenšas nodrošināt ES līmeņa politiku nepārtrauktību nacionāla līmeņa politiku ietvarā. Tajā pašā laikā šāda savstarpējā politiku koordinācija nedrīkst kļūt par ierobežojušu, piemēram, ES līmeņa politika nedrīkst kavēt reģionu vai nacionālo politiku mērķu īstenošanu. Lai šāda sinerģija un koordinācija būtu iespējama, ir jānodrošina regulāra informācijas apmaiņa, bet tiktāl, ka tas nekļūst par apgrūtinošu atskaitīšanās slogu.

1. **Latvijas delegācija**

Delegācijas vadītājs: **D.Pavļuts**, ekonomikas ministrs.

Delegācijas dalībnieki: **I.Platonova**, ekonomikas ministra padomniece;

**A.Neimanis**, Ekonomikas ministrijas nozares padomnieks Latvijas Republikas Pastāvīgajā pārstāvniecībā Eiropas Savienībā.

Ministrs D.Pavļuts

Vīza:

Valsts sekretāra pienākumu izpildītājs,

valsts sekretāra vietnieks A.Liepiņš

Atbildīgā amatpersona:

Dace Klinsone

Ekonomikas ministrijas

Ārējo ekonomisko attiecību departamenta direktores vietniece

tālr.:67013096

faksa numurs 67280882

e-pasts: Dace.Klinsone@em.gov.lv

10:54

M.Zjurikova

Ekonomikas ministrijas

Ārējo ekonomisko attiecību departaments

67013001, Marija.Zjurikova@em.gov.lv

M.Jansons,

Uzņēmējdarbības un konkurētspējas departaments

67013057,[Martins.Jansons@em.gov.lv](mailto:Martins.Jansons@em.gov.lv)

1. *Smart specialization* koncepts ir balstīts uz valsts/reģiona konkurētspējas priekšrocību identificēšanu un stipro pušu noteikšanu ar mērķi sekmēt valsts/reģiona attīstību, kurā kā prioritātes tiek izvirzītas identificētās konkurētspējas priekšrocības. *Smart specialization* paredz valsts/reģiona konkurētspējas priekšrocību un stipro pušu attīstīšanu ar pētniecības, attīstības un inovācijas palīdzību, kā arī lielu uzsvaru liekot uz klasteru pieeju. Nākotnes specializācijas noteikšanā tiek piemērota *bottom-up* pieeja, kurā galvenā nozīmē ir uzņēmējiem. [↑](#footnote-ref-1)